**OBRAZLOŽENJE**

**UZ NACRT PRIJEDLOGA**

***Odluke o donošenju* *Strategije upravljanja imovinom Grada* Slatine**

***za razdoblje od 2023. do 2026. godine***

Sukladno članku 13. *Statuta Grada Slatine* (Službeni glasnik Grada Slatine, broj 5/09, 5/10, 1/13, 2/13 - pročišćeni tekst, 3/18, 9/20, 5/21), Grad Slatina u okvirima svog samoupravnog djelokruga raspolaže, upravlja i koristi imovinu u vlasništvu Grada (nekretnine, pokretnine i s njima izjednačena prava).

Strategiju temeljem članka 16. Statuta Grada Slatine i članka 53. *Odluke o raspolaganju nekretninama u vlasništvu Grada Slatine i stjecanju stvarnih i drugih prava u korist Grada Slatine*  (Službeni glasnik Grada Slatine, broj 5/19) donosi Gradsko vijeće za razdoblje od četiri godine (od početka 2023. do kraja 2026. godine).

Cilj donošenja Strategije upravljanja imovinom Grada Slatine je utvrđivanje načela te srednjoročnih ciljeva i smjernica upravljanja imovinom u vlasništvu Grada, pritom uvažavajući gospodarske i razvojne interese Grada.

Poticaj za izradu Strategije upravljanja imovinom Grada Slatine je preporuka Državnog ureda za reviziju, koji je u svom *Planu provedbe preporuka u reviziji učinkovitosti*, pod točkom nalaza: Normativno uređenje upravljanja i raspolaganja nekretninama, dao sljedeću preporuku:

*“Državni ured za reviziju predlaže donijeti strategiju upravljanja i raspolaganja imovinom kojom je potrebno odrediti srednjoročne ciljeve i smjernice upravljanja i raspolaganja imovinom uvažavajući gospodarske i razvojne interese Grada Slatine, godišnji plan upravljanja i raspolaganja imovinom, kojim je potrebno odrediti kratkoročne ciljeve i smjernice upravljanja imovinom i provedbene mjere u svrhu provođenja strategije.”*

Podloga za izradu i provedbu Strategije upravljanja imovinom su Registar nekretnina Grada Slatine (koji je Grad Slatina ustrojio kao službenu evidenciju o nekretninama u vlasništvu Grada) te evidencije o pokretnoj imovini Grada.

Gradonačelnik je imenovao radni tim za izradu Strategije. Odluka o imenovanju radnog tima nalazi se u prilogu dokumentacije za javno savjetovanje.

Nacrt prijedloga Odluke o donošenju Strategije upućuje se na savjetovanje s javnošću, sukladno *Zakonu o pravu na pristup informacijama* (Narodne novine, broj 25/13, 85/15, 69/22).